
Закон ... от 2011 г.

относно продуктовия данък за обществено здраве

С цел ограничаване на потреблението на храни, които не са полезни от гледна точка на общественото здраве, и с цел насърчаване на здравословното хранене и подобряване на финансирането на здравните услуги, по-конкретно на програмите за обществено здраве, парламентът прие следния закон относно налагането на отговорност за плащане на продуктов данък за обществено здраве:

Определения

Член 1
За целите на настоящия закон:

1. вътрешен пазар: територията на Република Унгария, 

2. захар: продукти от позиции 1701, 1702,

3. сол: продукти от позиция 2501,

4. предварително опакован продукт: комбинацията от продукта и отделната опаковка, в която той се съдържа, при условие че:


а) продуктът не се опакова в присъствието на потребителя или на крайния потребител;

б) качеството на продукта в опаковката е предварително определено;

в) количеството съгласно б) не може да се промени без отваряне или видимо изменяне на опаковката и

г) продуктът се продава в единици номинално количество, които:


га) съответстват на стойностите, определени предварително от опаковащия субект (включително добавени количества, посочени в обозначението);


гб)  са определени в единици за маса или обем,

5. продажба: прехвърлянето на облагаемия продукт срещу компенсация, което дава право на получателя да разполага с продукта като негов собственик,

6. място на доставка: мястото на доставка съгласно определението в Закон CXXVII от 2007 г. за данъка добавена стойност (наричан по-долу: „Закона за ДДС“),

7. позиция: позиция на митническа тарифа в съответствие с Регламент (EС) № 861/2010 от 5 октомври 2010 г. за изменение на приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа, в актуалната му редакция към 14 юни 2011 г.

Задължение за плащане на данък

Член 2

Продукти, пуснати на пазара като предварително опаковани продукти, следва да се класифицират като облагаеми, както следва:

a) продукти от позиции 2009, 2202, с изключение на нектари и плодови сокове, сиропи, концентрати и концентрирани плодови сокове, съдържащи най-малко 25 % плодове, ако:


aa) добавеното в тях съдържание на захар превишава 8 грама захар/100 милилитра (наричани по-долу: „безалкохолни напитки“) или


аб) съдържанието на кофеин в безалкохолната напитка превишава 10 милиграма кофеин/100 милилитра (наричани по-долу: „енергийна напитка“);

б) продукти от позиции 1704, 1905, 2105, ако съдържанието на добавена захар превишава 25 грама захар/100 грама, освен това продукти от позиция 1806, ако добавеното съдържание на захар превишава 40 грама захар/100 грама и тяхното съдържание на какао е по-малко от 40 грама/100 грама (наричани по-долу събирателно: „предварително опакован подсладен продукт“);

в) продукти, които не са включени в буква б), от позиции 1905, 2005 20 20, 2008, които са произведени от зърнени култури, картофи или семена от маслодайни растения, печени, овкусени и подходящи за непосредствена консумация, с изключение на хляб и хлебни изделия, ако съдържанието на сол превишава 1 грам сол/100 грама (наричани по-долу: „солен снакс“);

г) продукти от позиции 2103, 2104 — некласифицирани като храна за бебета, супа или сос — ако съдържанието на сол превишава 5 грама сол/100 грама (наричани по-долу: „подправки“), с изключение на горчица, кетчуп и неизсушени, стрити на прах или намачкани, осолени зеленчукови подправки, чието съдържание на сол не превишава 15 грама сол/100 грама.

Член 3

(1) Задължението за плащане на данък се налага при първата продажба на облагаеми продукти, чието място на доставка е на вътрешния пазар. 

(2) Задълженото с данък лице посочва на фактурата, счетоводния документ, издаден за продажбата на облагаемия продукт, или ако не е длъжно да попълва фактура или счетоводен документ, или не е направило това, върху документа, издаден за продажбата, че той/тя е задължен с данъка.

Задължено с данък лице

Член 4

Задълженото с данъка лице, е лицето, което продава облагаемия продукт на вътрешния пазар за първи път.

Основа за изчисляване на данъка

Член 5

Количеството на облагаемия продукт, продаден от задълженото с данъка лице в съответствие с член 3, параграф 1, изразено в килограми или литри, служи за основа за изчисляване на данъка. Теглото на опаковката не се взема под внимание при определяне на основата за изчисляване.

Размер на данъка

Член 6

Размерът на данъка е:

a) 5 форинта/литър за безалкохолни напитки; 

б) 250 форинта/литър за енергийни напитки;

в) 100 форинта/килограм за предварително опаковани подсладени продукти;

г) 200 форинта/килограм за солен скакс;

д) 500 форинта/килограм за подправки.

Освобождаване от данък

Член 7

(1) Задълженото с данъка лице, което продава облагаемия продукт, се освобождава от задължението за плащане на данък, ако през съответната календарна година той/тя е продал/а по-малко от 50 литра или 50 килограма от облагаемия продукт.

(2) Продажбата съгласно член 3, параграф 1 се освобождава от данък, ако отговаря на условията, определени в член 89, параграф 1 или в член 98 от Закона за ДДС.

(3) Продажбата съгласно член 3, параграф 1 на облагаем продукт се освобождава от данък, ако купувачът на този продукт го препродаде в съответствие с условията, определени в член 89, параграф 1 или в член 98 от Закона за ДДС, при условие че купувачът декларира този факт пред задълженото с данъка лице при продажбата и удостовери — посочвайки количеството на препродадения облагаем продукт — факта на повторната продажба. Ако противно на декларацията купувачът препродаде продукта на вътрешния пазар, той е длъжен да уведоми задълженото с данъка лице за този факт — като посочи количеството на продукта, продадено на вътрешния пазар — в рамките на 8 дни от датата на продажбата на вътрешния пазар. През данъчния период, който включва датата на получаване на уведомлението, изпратено от купувача, задълженото с данъка лице е длъжно да определи дължимия данък —изменен със санкцията за забавянето, изчислена от първоначалната дата на падеж — за облагаемия продукт, продаван повторно на вътрешния пазар от купувача, и да плати данъка на датата на падеж. Ако купувачът не спази задължението за уведомяване за продажбата на вътрешния пазар в рамките на определения срок, купувачът е длъжен да плати данъка, неплатен от задълженото с данъка лице за облагаемия продукт, продаден на вътрешния пазар, санкцията за забавянето, изчислено от съответната дата на уведомлението или — ако пропускът е открит от данъчните органи — глобата, свързана с неплатения данък и санкцията за забавянето. 

(4) Съгласно член 39/D от Закон C от 1990 г. относно местните данъци, задълженото с данъка лице може да намали своя данък, дължим през фискалната година след съответната фискална година с два пъти сумата на освобождаването от стопански данък, отнасящ се за фискалната година, но най-много до 50 % от данъка, дължим за фискалната година след тази фискална година. Ако периодът за изчисляване на данъка съгласно член 8 е по-малък от 12 месеца, данъчното облекчение се използва за посочените периоди за изчисляване на данъка пропорционално на времето.

Изчисляване на данъка

Член 8

(1) Данъкът за продажбата на облагаеми продукти се изчислява и декларира в съответствие с член 10, параграфи 1 и 2, ако: 

а) датата на продажба върху фактурата, счетоводния документ или при липса на такива, върху друг документ, издаден за продажбата на облагаемия продукт, или ако датата на продажба не е посочена; 

б) датата на издаване на фактурата, счетоводния документ или друг документ за продажбата на облагаемия продукт

попада в периода за изчисление съгласно член 10, параграфи 1 и 2 (наричан по-долу: „период за изчисление).

(2) Задълженото с данъка лице изчислява своя данък за периода за изчисление съгласно 1 самостоятелно.

(3) Ако количеството на облагаемия продукт, продадено през периода за изчисляване на данъка, намалее след подаване на декларацията, лицето, задължено да плати данък, има право да намали сумата на данъка за периода за изчисление , в който фактурата, счетоводният документ или друг документ за изменение или анулиране е бил издаден.

Задължение за водене на отчетност

Член 9

(1) Задълженото с данъка лице води досиета, които посочват количеството на облагаемите продукти, разделени по продукт: 

а) притежавани от лицето, задължено да плати данък, на първия и последния ден от периода за изчисление; и

б) закупени, върнати от купувачи или получени по друг начин по време на периода за изчисление, продадени надолу по веригата с данъчно задължение, продадени с освобождаване от данък, бракувани, предадени безплатно, унищожени, изгубени или отнети по друг начин от задълженото с данъка лице. 

(2) Относно облагаемите продукти, продавани с освобождаване от данък, задълженото с данъка лице следва да води досиета, които посочват количеството на облагаемите продукти, продадени с освобождаване от данък, разделени по продукти и правило за освобождаване.

(3) Задължените с данъка лица, които не са класифицирани като частни предприемачи и не са задължени да плащат данък, не са длъжни да водят досиета в съответствие с този член.

Процедурни разпоредби

Член 10

(1) Задълженото с данъка лице следва да спазва — с изключение на 2 — своето задължение за подаване на данъчно възстановяване до държавния данъчен орган в съответствие с приложимия за него период за деклариране на данък добавена стойност в рамките на срока за деклариране на данъка добавена стойност на стандартния формуляр, използван за тази цел.

(2) Задължените с данъка лица, които са освободени от данък добавена стойност, или лица, длъжни да заплатят данък добавена стойност, следва да спазват своето задължение да подадат данъчна декларация до държавния данъчен орган до 25 ден от втория месец след фискалната година, като използват стандартния формуляр, предназначе за тази цел. 

(3) Задължените с данъка лица следва да изпълнят задължението си за плащане на данъка до крайния срок, определен за подаване данъчни декларации.

(4) Задължените с данъка лица, които не дължат данък, нямат задължение да регистрират или подават данъчни декларации. 

(5) Процедурни въпроси, които не са обхванати от настоящия акт, се регулират от разпоредбите на Закона за данъчното облагане.

(6) Всички приходи от този данък са част от приходите на централния бюджет.

Заключителни разпоредби

Член 11

(1) С изключение на точка 2, настоящият закон влиза в сила на 1 септември 2011 г.

(2) Член 7, параграф 4 от настоящия закон влиза в сила на 15-я ден след одобрението от страна на Европейската Комисия. Министърът, отговарящ за данъчната политика, определя датата, на която Европейската комисия взема решението за одобрение чрез еднократно решение, публикувано — незабавно след като се получи уведомление за решението за одобрение — в Magyar Közlöny (Държавен вестник на Унгария).

